钦定古今图书集成/明伦汇编/官常典/第733卷 > 王简〈子相〉
## 钦定古今图书集成/明伦汇编/官常典/第733卷 > 王简〈子相〉

按《湖州府志》：“简其先霑化人，后入籍乌程，累官福宁
州尹。至正十二年，荆江剧贼王善等寇建、邵，迫州境，
简率民兵力战，马中流矢，为贼所执。简嚼舌以血噀
贼，骂不绝口，遂立以受刃，尸不仆，亦无血，惟涌白沫
而已。次子相亦被擒，贼欲官之，相骂贼遇害。相妻潘
氏，贼欲乱之，死不受辱。事闻，赠简奉议大夫、济南路
总管、上轻车都尉，追封太原郡侯。”